Ján Balko

JUDr. Ján Balko (pseudonym Ján Bukovinský) (* 24. júl 1901, Dolná Ždaňa (predtým Ždáňa), Slovensko – † 14. august 1992, Bratislava, Slovensko), bol slovenský spisovateľ, autor literatúry pre deti a mládež, právnik – národohospodár a politik.

Životopis 
Po základnej škole v rodnej obci, v rokoch 1913 – 1922 študoval na Kráľovskom gymnáziu v Banskej Bystrici, v rokoch 1922 – 1927 právo na Právnickej fakulte Univerzity Komenského v Bratislave, kde potom pôsobil ako koncipient na ministerstve s plnou mocou pre správu Slovenska. Bol hlavným tajomníkom Obchodnej a priemyselnej komory v Banskej Bystrici, členom výkonného výboru HSĽS, neskôr prezidiálnym šéfom ministerstva hospodárstva (1938) a viceguvernérom  Slovenskej národnej banky. Členom Štátnej rady bol v rokoch 1942 – 1943. Ako jej člen, spolu s vtedajším predsedom Spolku sv. Vojtecha Msgr. Jánom Pöstényim, predniesol v Štátnej rade protest proti transportom Židov. Neskôr, v roku 1943, bol spolutvorcom a právnym redaktorom pastierskeho listu slovenských biskupov proti týmto transportom. Keď videl neúčinnosť Štátnej rady, vlastným rozhodnutím z nej vystúpil. Vtedy ho kooptovali do národohospodárskeho výboru snemu. Počas rokov 1942 – 1943 vykonával tiež funkciu župného tajomníka HSĽS v Banskej Bystrici. Po potlačení SNP sa spolu s biskupom Dr. Andrejom Škrábikom zaslúžil o záchranu desiatich významných činiteľov SNP, ktorých mali Nemci popraviť. Po vojne bol v rokoch 1945 – 1947 vo väzení. Práve na Vianoce roku 1947 ho prepustili do domáceho väzenia. V decembri roku 1948 ho Národný súd odsúdil na tri roky straty občianskych práv. Neskôr pracoval ako právnik, od 1961 ako učiteľ na ekonomickej škole v Bratislave.

Tvorba 
Do pestrej palety literatúry pre deti a mládež v medzivojnovom období sa prihlásil rozprávkovými knižkami, v ktorých stvárňuje hravý svet detských príhod a hrdinstiev. Po dlhšej tvorivej pauze sa prezentoval tvorbou pre dospelých, a to historickými románmi z čias tureckých vojen. V rukopisoch zanechal niekoľko ďalších historických próz.

Dielo

Diela pre deti a mládež 
 1935 – O Cyrkovi Pobehajkovi, o Vierke Brečulke a o Vladkovi Bamburíkovi
 1935 – Rozprávka o umbíkoch macúrikoch
 1939 – List od lipky
 1939 – Ako chodili cicušky do školy
 1942 – Tik – Tak a iné rozprávky
 Muco a Puco detektívmi

Diela pre dospelých 
 1972 – Kvety zo záhrady Allahovej
 1975 – Sultánova pomsta 
 Dejiny bryndziarstva na Slovensku
Dr. Ján Balko : Bryndziarsky priemysel na Slovensku, Turčiansky Svätý Martin 1940, 
Autor čerpal údaje asi zo svojej činnosti    v obchodnej komore a kniha mohla v danom čase poslúžiť ako akýsi návod na arizácie židovského majetku. Dôsledne v nej rozdelil výrobcov a kontingenty (mliekarenstvo) na Židov a nežidov, pričom sa rozplýva nad tým, ako sa už v tejto oblasti udomácňuje „kresťanský živel“ (citát slovného spojenia)

Autobiografické  rukopisy 
(vydal jeho syn Dr. Vladimír Balko)

 2005 – Desať rokov v slovenskej politike, osobné spomienky
 2006 – Od cisára pána k tatíčkovi Masarykovi, život v piatich režimoch

Pripravované diela 
(Už pripravené do tlače sa v budove Obchodnej komory za povstania stratili)

 Dejiny sklárstva na Slovensku
 Dejiny papiernictva na Slovensku
 Dejiny obchodu na Slovensku
 Dejiny koželužstva na Slovensku
 Dejiny drevárskeho priemyslu na Slovensku

Referencie

Literatúra 
 Slovník slovenských spisovateľov 20. storočia

Externé odkazy 
 

Slovenskí spisovatelia
Slovenskí spisovatelia pre deti a mládež
Slovenskí politici
Osobnosti z Dolnej Ždane
Absolventi Právnickej fakulty Univerzity Komenského v Bratislave
Politici HSĽS